Το έθιμο του σαϊτοπολέμου στην Καλαμάτα βάφτηκε φέτος με αίμα και μετά τον μοιραίο θάνατο του 53χρονου εικονολήπτη, Κώστα Θεοδωρακάκη έχει προκληθεί θύελλα αντιδράσεων γύρω από τα μέτρα ασφαλείας. Ωστόσο, αίσθηση προκάλεσε η δήλωση του δημάρχου Καλαμάτας και επίδοξου περιφερειάρχη Πελοποννήσου, Παναγιώτη Νίκα που δεν έδειξε τη διάθεση να καταργήσει το «ματωμένο» έθιμο, καθώς τόνισε: «Ο σαϊτοπόλεμος είναι καταγεγραμμένος στο DNA των Μεσσήνιων οπότε δύσκολα μπορεί να απαγορευτεί γιατί θα υπάρξουν αντιδράσεις».

Στην συνέχεια ο δήμαρχος Παναγιώτης Νίκας έσπευσε να «μαζέψει» τις δηλώσεις του, αποκηρύσσοντας εμμέσως του έθιμο του σαΐτοπόλεμου. Αυτό που αξίζει να σημειωθεί είναι ότι πριν δύο μήνες σχεδόν είχε αποφασίσει να στηρίξει οικονομικά τους λεγόμενους σαϊτομάχους με το ποσό των 12.000 ευρώ, προκειμένου να έχουν αρκετές προμήθειες ώστε να είναι... εντυπωσιακό το θέαμα, που εν τέλει κόστισε τη ζωή του 53χρονου εικονολήπτη, Κώστα Θεοδωρακάκη που βιντεοσκοπούσε το έθιμο.

Ο δήμος Καλαμάτας, όχι μόνο έδωσε «πράσινο φως» με απόφαση του ΔΣ του στο έθιμο αυτό, αλλά όπως αποδεικνύεται από επίσημα έγγραφα στη Διαύγεια, το χρηματοδότησε κιόλας.

«Εγκρίνουμε και διαθέτουμε πίστωση ύψους Δώδεκα Χιλιάδες Ευρώ (12.000,00) Ευρώ, για την πληρωμή ισόποσης δαπάνης σε βάρος της πίστωσης του προϋπολογισμού εξόδων με ΚΑΕ 00.6736.001 του προϋπολογισμού οικονομικού έτους 2019 για την ΕΠΙΧΟΡΗΓΗΣΗ ΣΥΛΛΟΓΟΥ ΣΑΙΤΟΜΑΧΩΝ ΚΑΛΑΜΑΤΑΣ ΓΙΑ ΔΙΟΡΓΑΝΩΣΗ ΣΑΙΤΟΠΟΛΕΜΟΥ

Ο ΔΙΑΤΑΚΤΗΣ

ΟΙΚΟΝΟΜΙΚΗ ΥΠΗΡΕΣΙΑ Ο ΔΗΜΑΡΧΟΣ ΠΑΝΑΓΙΩΤΗΣ Ε. ΝΙΚΑΣ», αναφέρεται στο σχετικό έγγραφο που θα δείτε παρακάτω